ธปท.ชี้ตลท.ขอเทรดหุ้นเป็นเงินตปท.ไม่กระทบค่าบาท
ธปท.เผย ตลท.ขอซื้อขายหุ้นเป็นเงินเหรียญสหรัฐ ไม่กระทบค่าเงินบาทและเงินทุนเคลื่อนย้าย
10 พ.ย. 2557

ธปท.เผย ตลท.ขอซื้อขายหุ้นเป็นเงินเหรียญสหรัฐ ไม่กระทบค่าเงินบาทและเงินทุนเคลื่อนย้าย
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย(ธปท.) กล่าวว่า กรณีตลาดหลักทรัพย์แห่งประเทศไทย(ตลท.)ได้ขอทางกระทรวงการคลังพิจารณาการซื้อขายหุ้นในสกุลเงินหลักของโลก (เหรียญสหรัฐ) เพื่อเพิ่มศักยภาพแข่งขันระยะยาวและการเป็นศูนย์กลางของภูมิภาค ประกอบกับอำนวยความสะดวกนักลงทุน ลดความเสี่ยงอัตราแลกเปลี่ยน เนื่องจากคู่แข่งเช่น สิงคโปร์ และมาเลเซียก็ทำได้นั้น เรื่องดังกล่าวเป็นเรื่องเกี่ยวการพัฒนาศักยภาพของตลาดหลักทรัพย์ไทยในระยะยาว ซึ่งจะครอบคลุมหลายประเด็นรายละเอียดทั้งกลไกการซื้อขาย การส่งมอบและการชำระราคา โดยที่เกี่ยวกับ ธปท. มีไม่มาก คือ เรื่องอัตราแลกเปลี่ยนหรือการเคลื่อนย้ายเงินทุน ซึ่งหากเป็นกลุ่มนักลงทุนที่ซื้อขายมีรายได้เป็นเงินตราต่างประเทศอยู่แล้วคงไม่ส่งผลกระทบ
"คงมองได้ว่าถ้าผู้ซื้อขายมีรายได้หรือมีกระแสเงินสด(cashflow) ที่เป็นเงินตราต่างประเทศอยู่แล้ว ก็ไม่น่ามีปัญหาในเรื่องความเสี่ยงอัตราแลกเปลี่ยน หรือผลกระทบต่อการเคลื่อนย้ายของเงินทุนไหลเข้าและออก เพราะไม่กระทบกับการซื้อขายเงินบาท แต่หากเป็นประเด็นเรื่องกรอบวงเงินที่เหมาะสมในการทำธุรกรรมนั้น คงต้องศึกษาในรายละเอียดต่อไป"นายจิรเทพกล่าว